༠༠༠༠༠བརྡ་ཡིག༔ཟབ་གསང་མཁའ་འགྲོའི་སྙིང་ཐིག་ལས༔བླ་མ་དྲག་པོ་བདེ་ཆེན་རྒྱལ་པོའི་བསྒྲལ་ལས་འཁོར་བ་ཡོངས་སྒྲོལ་བཞུགས་སོ༔ན་མོ་གུ་རུ་པདྨ་ཀ་ར་ཡེ༔༠༠༠༠༠བརྡ་ཡིག༣༠༧༔བསྒྲལ་ལས་འཁོར་བ་ཡོངས་སྒྲོལ་ལ༔ལྕགས་སམ་དྲག་པོའི་ཤིང་རྣམས་ལས༔ཕུར་པ་མཚན་ལྡན་མགུལ་ཆིངས་ནག༔དུས་གསུམ་རྒྱལ་བ་ཐམས་ཅད་ཀྱི༔ཕྲིན་ལས་གཅིག་བསྡུས་ངོ་བོ་ཉིད༔སྲས་མཆོག་རྡོ་རྗེ་གཞོན་ནུར་བསྒོམ༔འཁོར་བ་ཡོངས་སྒྲོལ་ནུས་པ་ལ༔མཐུ་སྟོབས་ནུས་པ་རྩལ་ལྡན་དུ༔བསྐྱེད་ཅིང་གདབ་པའི་རིམ་པ་ལ༔ཨོཾ་མ་ཧཱ་ཤུ་ནྱ་ཏཱ་ཛྙཱ་ན་བཛྲ་སྭ་བྷཱ་ཝ་ཨཏྨ་ཀོ྅ཧཾ༔རང་ཉིད་ཡི་དམ་གུ་རུ་དྲག་པོར་གསལ་བའི་སྐུའི་དབྱིངས་སུ་ཞི་ཁྲོ་རྡོ་རྗེ་དབྱིངས་ཀྱི་དཀྱིལ་འཁོར་ཐམས་ཅད་རྒྱ་མཚོ་ལ་གཟའ་སྐར་བཀྲ་བ་བཞིན་དུ་ལྷུན་གྱིས་རྫོགས་ཤིང་ཡོངས་སུ་གྲུབ་པར་བསྒོམ༔ལག་པ་གཡས་པའི་མཐིལ་ཟླ་བ་དང་སོར་མོ་རྣམས་ཁྲག་འཐུང་ཡབ་ལྔར་གསལ༔གཡོན་པའི་མཐིལ་ཉི་མ་དང་སོར་མོ་རྣམས་ཁྲག་འཐུང་ཡུམ་ལྔར་བསྐྱེད༔ཟླ་བའི་དཀྱིལ་འཁོར་དུ་ཧཾ་ཡིག་དཀར་པོ་དང་ཉི་མ་ལ་ཨ་ཡིག་དམར་པོ་དེ་གཉིས་ཀའི་བར་དུ་ཧཱུྃ་ཡིག་མཐིང་ནག་མེ་འབར་བ་ཞིག་བསྒོམ༔ཁྲག་འཐུང་ཡབ་ཡུམ་སྙོམས་པར་ཞུགས་པས་ཧཾ་ཨ་ཧཱུྃ་གསུམ་གཅིག་ཏུ་འདྲེས་པ་ལས་བྱུང་བའི་སྲས་མཆོག་རྡོ་རྗེ་གཞོན་ནུ་ཞལ་གཅིག་ཕྱག་གཉིས་ཐུགས་ཀར་ཕུར་པ་འདྲིལ་བ༔སྐུ་མདོག་མཐིང་ནག་ཁྲོ་ཞིང་གཏུམ་པ་སྤྱན་གཡས་ཉི་མ་དང་གཡོན་ཟླ་བ་དབུས་ཉི་ཟླ་སྤེལ་མའི་འོད་དང་འོད་ཟེར་འབར་བ་ཞལ་གདངས་ཤིང་ལྗགས་འདྲིལ་བ་མཆེ་བ་བཞི་ཟླ་ཚེས་ལྟར་གཙིགས་པ༔ཁྲོ་གཉེར་ཆུ་ཡི་རླབས་བཞིན་སྡུད་ཅིང་སྨ་ར་ལས་མེ་འབར་ཞིང་སྨིན་མར་གློག་འཁྱུག་པ༔དབུ་སྐྲ་ཁམ་ནག་མེ་ལྟར་འབར་ཞིང་ཐོད་སྐམ་ལྔ་ཡིས་དབུ་ལ་བརྒྱན་པ༔སྐུ་སྨད་གནམ་ལྕགས་ཀྱི་ཕུར་པ་མགར་གྱི་སོལ་མེ་ནས་ཐོན་པ་ལྟ་བུ་ཆུ་སྲིན་གྱི་ཁ་ནས་སྦྲུལ་གྱི་ཆུན་པོ་སྐྱུགས་པ༔ཡེ་ཤེས་ཀྱི་མེ་དཔུང་འབར་ཞིང་ཕུར་པའི་ཚྭ་ཚྭ་མེ་སྟག་ལྟར་དུ་འཕྲོ་ཞིང་བསྒྲིལ་བ་ཙམ་གྱིས་སྲིད་གསུམ་འདར་ཞིང་བཏབ་པ་ཙམ་གྱིས་ཁམས་གསུམ་བརླག་ནུས་པ་ཞིག་ཏུ་བསྐྱེད་དོ༔གནས་གསུམ་རྡོ་རྗེ་སྙིང་པོ་ལས་འོད་འཕྲོས་པས་དུས་གསུམ་གྱི་རྒྱལ་བ་ཞི་ཁྲོ་རབ་འབྱམས་ཀྱི་དཀྱིལ་འཁོར་རྟེན་དང་བརྟེན་པར་བཅས་པ་ཐམས་ཅད་སྤྲིན་ཕུང་གཏིབས་པ་བཞིན་དུ་སྤྱན་དྲངས་ལ་བསྟིམ་མོ༔སྐུ་འགྱུར་བ་མེད་པའི་དབང་ཐོབ་པར་བསམ་ལ༔ཨོཾ་བཛྲ་ཀཱི་ལི་ཀཱི་ལ་ཡ་ཀཱ་ཡ་ཨ་བྷི་ཥིཉྩ་ཨོཾ༔གསུང་འགགས་པ་མེད་པའི་དབང་ཐོབ་པར་བསམ་སྟེ༔ཨོཾ་བཛྲ་ཀཱི་ལི་ཀཱི་ལ་ཡ་ཝཱཀ་ཨ་བྷི་ཥིཉྩ་ཨཱཿཐུགས་འཁྲུལ་པ་མེད་པའི་དབང་ཐོབ་པར་བསམ་སྟེ༔ཨོཾ་བཛྲ་ཀཱི་ལི་ཀཱི་ལ་ཡ་ཙིཏྟ་ཨ་བྷི་ཥིཉྩ་ཧཱུྃ༔ཡོན་ཏན་ཕྲིན་ལས་ཡོངས་སུ་རྫོགས་པའི་དབང་ཐོབ་པར་བསམ་སྟེ༔ཨོཾ་བཛྲ་ཀཱི་ལི་ཀཱི་ལ་ཡ༔སརྦ་གུ་ཎ་ཀརྨ་ཨ་བྷི་ཥིཉྩ་ཧཱུྃ༔ཧཱུྃ་བྷྱོ༔དཔལ་ཆེན་རྡོ་རྗེ་གཞོན་ནུ་ཁྲོ་བོའི་རྒྱལ༔ཕྲིན་ལས་མངོན་སྤྱོད་དྲག་པོའི་དུས་ལ་བབ༔བསྐུལ་ལོ་བཞེངས་ཤིག་ཆོས་ཀྱི་དབྱིངས་ནས་བཞེངས༔ལས་ཀྱི་ལིངྒ་འདི་དང་གཉིས་མེད་རོལ༔ཕུར་པ་གཡས་སུ་བསྐོར་ཞིང་གདེངས་པ་ཡིས༔སྲིད་པ་ཕོ་རྒྱུད་མ་ལུས་དབང་དུ་བསྡུས༔ཕུར་པ་གཡོན་དུ་བསྐོར་ཞིང་གདེངས་པ་ཡིས༔སྲིད་པ་མོ་རྒྱུད་ཐམས་ཅད་དབང་དུ་བསྡུས༔ཕུར་པ་ཀླད་ལ་བསྐོར་ཞིང་མདུན་དུ་གདེངས༔ཞིང་བཅུའི་དགྲ་བགེགས་མ་ལུས་རྡུལ་དུ་བརླག༔ཕུར་པ་དགྲ་བགེགས་སྙིང་ལ་གཟིར་བ་ཡིས༔གཟུགས་ཕུང་རྡུལ་དུ་བརླག་ཅིང་སྐྱེ་རྒྱུད་གཅོད༔ཐུགས་དམ་དུས་ལ་བབ་པོ་ས་མ་ཡ༔ཞེས་ལིངྒ་དགྲ་བོ་དངོས་སུ་གསལ་བའི་སྙིང་གར་བླ་ཡི་ངོ་བོ་ནྲྀཿལྗང་གུར་གྱུར་ཏེ་ཕུར་པ་ལ་ཐིམ་པས་གཟི་བརྗིད་བཀྲག་མདངས་རྒྱས་པར་བསྒོམ༔ཚེ་བསོད་ནམས་ངོ་བོ་གཅིག་དྲིལ་འོ་མ་ལས་མར་ཐོན་པ་ལྟར་ནྲྀཿཡིག་ལྗང་སེར་དུ་གྱུར་ཏེ་རང་ཉིད་དྲག་པོའི་ཐུགས་ཀར་ཐིམ་པས་ཚེ་བསོད་རབ་ཏུ་འཕེལ་ཞིང་རྒྱས་པར་བསྒོམ༔སླར་ཡང་ཕུར་པའི་རྩེ་མོ་ནས་འོད་འཕྲོས་པས་ཁོའི་རྒྱུད་ཀྱི་སྒྲིབ་གཉིས་བག་ཆགས་ཐམས་ཅད་སངས་ཀྱིས་དག་པར་སྦྱངས༔རྣམ་པར་ཤེས་པ་ཨ་དཀར་པོ་ཞིག་ཏུ་གྱུར་ནས་ཕུར་པའི་ཁོང་གསེང་ནས་སྐར་མདའ་རྒྱུག་པ་ལྟར་ཡར་དྲངས་ཏེ་མདུན་བསྐྱེད་གཙོ་བོའི་ཐུགས་ཀར་ཐིམ་པས་འཁྲུལ་མི་ཤེས་པའི་དབྱིངས་སུ་སད་དེ་སངས་རྒྱས་པར་གྱུར༔ཧཱུྃ་བྷྱོ༔སྙིང་རྗེས་བསྒྲལ་བའི་དམ་ཚིག་ནི༔བསད་ཅིང་མནན་པ་མ་ཡིན་ཏེ༔ཕུང་ལྔ་བསྒྲལ་བའི་ཞིང་དུ་བྱ༔དུག་ལྔ་ཡེ་ཤེས་ལྔ་རུ་སྦྱོར༔སྒོ་གསུམ་རྡོ་རྗེར་གཏམས་བྱས་ནས༔རྣམ་པར་ཤེས་པ་རྡོ་རྗེར་བསྒོམ༔མཐའ་ངན་འཁོར་བ་རྒྱུན་བཅད་དེ༔ཟག་མེད་བདེ་བའི་ས་ལ་སྦྱོར༔ཨོཾ་བཛྲ་ཀཱི་ལི་ཀཱི་ལ་ཡ་སརྦ་བིག་ནན་བཾ་ཧཱུྃ་ཕཊ་དྷརྨ་ཀཱ་ཡ་ཨ་ཨ་ཨ་ཕཊ༔དེ་ནས་ཞལ་དུ་བསྟབ་པ་ནི༔ཧཱུྃ༔རང་སྣང་དོན་གྱི་འོག་མིན་ཞིང་༔དབང་དྲག་རོལ་པའི་དཀྱིལ་འཁོར་ནས༔དྲག་པོ་ཆེན་པོ་དྲག་ཤུལ་ཅན༔གཏུམ་དྲག་དམར་ནག་ཞལ་ཕྱེས་ཤིག༔ཚོགས་བརྒྱད་རོལ་པའི་དུར་ཁྲོད་ནས༔གྲུབ་པའི་རིག་འཛིན་ཆེན་པོ་བརྒྱད༔གནམ་ས་ཙམ་གྱི་ཞལ་ཕྱེས་ཤིག༔གངས་རི་ལྟ་བུའི་མཆེ་གཙིགས་ལ༔གློག་དམར་ལྟ་བུའི་ལྗགས་འདྲིལ་ཞིག༔ཞིང་བཅུ་ཉམས་པ་བདུན་ལྡན་གྱི༔དགྲ་བགེགས་བསྒྲལ་བའི་ལྔ་ཕུང་འདི༔མཉམ་པ་ཉིད་ཀྱི་ཞལ་དུ་བསྟབ༔འགགས་མེད་རོལ་པའི་མགྲིན་པར་བརྒྱུད༔ཆོས་ཉིད་གདལ་ཁྱབ་ལྟོ་བར་བསྐྱིལ༔འཁྲུལ་པ་མེད་པར་ཐུགས་རྗེས་ཟུངས༔རྩ་སྔགས་མཐར༔མ་ཧཱ་མཱཾ་ས་ལ་ཁཱ་ཧི༔རཀྟ་ལ་ཁཱ་ཧི༔ཙིཏྟ་ལ་ཁཱ་ཧི༔བ་སུ་ཏ་ལ་ཁཱ་ཧི༔སྐྱེ་མཆེད་བཅུ་གཉིས་ལ་ཁཱ་ཧི༔དབང་པོ་རྣམ་ལྔ་ལ་ཁཱ་ཧི༔ཁམས་ཆེན་བཅོ་བརྒྱད་ལ་ཁཱ་ཧི༔མིང་གི་ལྷག་མ་ཙམ་ཡང་མ་ལུས་པ༔བཞེས་ཤིག་རོལ་ཞིག་ཁ་རཾ་ཁཱ་ཧི༔ས་མ་ཡ༔འདི་ལྟར་གནད་དང་ལྡན་གྱུར་ན༔ཁམས་གསུམ་འཁོར་བ་ཡོངས་བསྒྲལ་ཀྱང་༔ལས་ཀྱི་རྣམ་པར་སྨིན་པ་ཡི༔འབྲས་བུ་ངན་པ་འབྱུང་མི་སྲིད༔འགྲོ་དོན་རླབས་ཆེན་ཤུགས་ཀྱིས་འབྱུང་༔དེ་ལྟར་སྒྲོལ་བསད་ཚུལ་འདི་ནི༔དོན་ལ་འཁོར་བའི་རྒྱུན་བཅད་དེ༔རྣམ་གྲོལ་ས་ལ་འདྲོངས་པའི་ཐབས༔གསང་སྔགས་སྤྱོད་པ་རླབས་ཆེན་གྱི༔ཁྱད་ཆོས་ཡིན་ཏེ་བླ་ན་མེད༔བཀའ་སྲུང་གནོད་སྦྱིན་དམར་ནག་དང་༔དྲང་སྲོང་ཁྱབ་འཇུག་ཆེན་པོས་སྲུངས༔སྣོད་མིན་ལག་ཏུ་ཤོར་ར་རེ༔བཀའ་དང་ཐ་ཚིག་གཉན་པོའི་རྒྱ༔ས་མ་ཡ༔རྒྱ་རྒྱ་རྒྱ༔གཏེར་རྒྱ༔སྦས་རྒྱ༔གཏད་རྒྱ༔ཟབ་རྒྱ༔གསང་རྒྱ༔བརྡ་ཐིམ༔ཞེས་པ་འདིའང་ཁྲག་འཐུང་བདུད་འཇོམས་རྡོ་རྗེས་གཏེར་ནས་བཏོན་ཏེ་མི་ལོ་སུམ་ཅུ་སོ་བདུན་བར་དུ་བཀའ་རྒྱས་བཏབ་མཐར་ཡེ་ཤེས་ཉི་མ་མཐའ་རྒྱས་ཞེས་བྱ་བས་ནན་དུ་བསྐུལ་ངོར་གཏན་ལ་ཕབ་པའི་ཡི་གེ་པའང་དེ་ཉིད་དོ།།དགེའོ།།དགེའོ།།དགེའོ།།སརྦ་མངྒ་ལཾ།།།།